Predkladacia správa   

 Správa z  kontroly plnenia úloh uznesení vlády splatných v I. štvrťroku 2005, so zameraním na kontrolu dodržiavania zákona č. 168/1996 Z. z. o cestnej doprave v znení neskorších predpisov, súvisiacich predpisov a interných predpisov pri prideľovaní povolení pre cestných dopravcov a dopravných licencií v medzinárodnej autobusovej doprave v Ministerstve dopravy, pôšt a telekomunikácií SR. Predkladá sa na rokovanie vlády na základe uznesenia vlády SR č. 19/2005, ktorým bolo schválené Zameranie kontrolnej činnosti Úradu vlády SR na I. polrok 2005.

Cieľom kontroly bolo zistiť plnenie úloh uznesení vlády a dodržiavanie všeobecne záväzných právnych predpisov a interných predpisov pri udeľovaní prepravných povolení pre vnútroštátnych dopravcov na vykonávanie medzinárodnej cestnej dopravy a dopravných licencií v medzinárodnej autobusovej doprave. V prípade zistených nedostatkov zabezpečiť prijatie opatrení na ich odstránenie.

	Správa z kontroly v časti I. obsahuje stav plnenia úloh z uznesení vlády splatných v I. štvrťroku 2005. Z celkového počtu 449 termínovaných a splatných úloh v kontrolovanom období 4 úlohy neboli splnené (0,9%). Podiel netermínovaných úloh predstavuje 74,4 % zo všetkých úloh. Najviac netermínovaných v porovnaní s termínovanými predložili najmä minister pôdohospodárstva a minister zdravotníctva.

V ďalšej časti II. správy sú obsiahnuté výsledky kontroly dodržiavania právnych a interných predpisov súvisiacich s udeľovaním prepravných povolení pre vnútroštátnych dopravcov a dopravných licencií v medzinárodnej preprave osôb autobusom na Ministerstve dopravy pôšt a telekomunikácií SR.
.
	Zo súhrnných výsledkov kontroly vyplynulo najmä nejednoznačné, neúplné vypracovanie Zásad odovzdávania prepravných povolení (vymedzenie podrobností odovzdávania prepravných povolení), netransparentný postup komisie, ktorá prideľovala prepravné povolenia vnútroštátnym dopravcom, neoprávnené  prenesenie tohto výkonu štátnej správy (poverenie odovzdávaním, rozdeľovanie a pod. prepravných povolení) ministerstvom prostredníctvom Dohody o spolupráci na združenie dopravcov, čo je podľa zákona možné iba na Krajský úrad dopravy, neharmonizovanie zákona č. 168/1996 Z. z. s právom EÚ, ako aj absencia účinnej vnútornej a vonkajšej kontroly prideľovania prepravných povolení a dopravných licencií odbornými a kontrolnými útvarmi ministerstva, čo sa premietlo do nedostatočnej funkčnosti systému kontroly v danej oblasti.

Pripravenosť na vstup do EÚ potvrdila hodnotiaca komisia EK o cestnej doprave v júli 2003.

Kontrolovanému subjektu bolo uložené prijať opatrenia na odstránenie zistených nedostatkov. Z úrovne vlády sa navrhujú úlohy pre ministrov tak, ako sú obsiahnuté v uznesení vlády.  Po medzirezortnom pripomienkovom konaní sa materiál predkladá na rokovanie vlády bez rozporov.

Predložený materiál nemá finančný, ekonomický a environmentálny vplyv ani vplyv na zamestnanosť a podnikateľské prostredie.